b'\n_START_ARTICLE_\nVegetarijanstvo\n_START_SECTION_\nZgodovina\n_START_PARAGRAPH_\nPrvi zapisi o (lakto)vegetarijanstvu izhajajo iz starodavne Indije in anti\xc4\x8dne Gr\xc4\x8dije 6. stol. pr. n\xc5\xa1. \xc5\xa1t. V obeh kulturah je bil tovrsten na\xc4\x8din prehranjevanja tesno povezan z na\xc4\x8delom nenasilja nad \xc5\xbeivalmi (ahimsa v sanskrtu). Glasniki vegetarijanstva so bili zlasti filozofi in religiozne skupine._NEWLINE_Vegetarijanstvo so tako zagovarjali \xc5\xbee Pitagora, Sokrat, Platon, kasneje pa Leonardo da Vinci, Milton, Newton, Rabindranat Tagore, Albert Schweitzer, Albert Einstein in \xc5\xa1tevilni drugi. _NEWLINE_\xc5\xa0tevilne religije so zagovarjale in \xc5\xa1e zagovarjajo vegetarijanstvo v bolj ali manj strogih oblikah. To zagovarjajo razli\xc4\x8dne kr\xc5\xa1\xc4\x8danske vere, budizem in razli\xc4\x8dne sekte, ki so najbolj raz\xc5\xa1irjene v Indiji. Kljub temu, da so bili mnogi zgodnji kristjani vegetarijanci, je to s kristanjanizacijo Rimskega cesarstva v pozni antiki prakti\xc4\x8dno izginilo z Evrope. Nekateri srednjeve\xc5\xa1ki meni\xc5\xa1ki rodovi so omejili ali prepovedali u\xc5\xbeivanje mesa zaradi askestskih razlogov, vendar pa se niso odrekli ribam. Vegetarijanstvo se znova pojavi v renesansi in je dobilo veliki zamah po tem, ko je v Angliji leta 1847 ustanovljeno prvo vegeterijansko dru\xc5\xa1tvo; kasneje sledijo \xc5\xa1e Nem\xc4\x8dija, Nizozemska ter druge dr\xc5\xbeave. Na Zahodu se je mo\xc4\x8dno raz\xc5\xa1irilo v 20. stoletju, kot posledica prehranjevalnih, eti\xc4\x8dnih, in nedavno \xc5\xa1e okoljskih ter ekonomskih pomislekov. Pri nas je postalo aktualno v zadnjih letih predvsem zaradi situacij, ki se dogajajo v \xc5\xbeivinoreji in novih boleznih, ki se prena\xc5\xa1ajo z mesom.\n_START_SECTION_\nRazlogi za vegetarijanstvo\n_START_PARAGRAPH_\nV\xc4\x8dasih so bili le redki posamezniki iz verskih zahtev vegetarijanci. Danes se med razlogi za vse ve\xc4\x8dje \xc5\xa1tevilo vegetarijancev navaja predvsem nastanek razli\xc4\x8dnih bolezni, ki so povezane z mesno prehrano, neodgovoren odnos do \xc5\xbeivali, obremenitev za okolje in pozitivni zdravstveni u\xc4\x8dinki.\n_START_SECTION_\nOkoljski dejavniki\n_START_PARAGRAPH_\nPridelava mesa obremenjuje okolje. Zaradi pridobivanja zemlje v namen vzreje \xc5\xbeivali se uni\xc4\x8duje gozd, posledi\xc4\x8dno se \xc5\xa1irijo pu\xc5\xa1\xc4\x8dave, porablja velike koli\xc4\x8dine energije, razli\xc4\x8dne snovi za pospe\xc5\xa1evanje rasti pa onesna\xc5\xbeujejo vodo, skupaj z odplakami iz farm. _NEWLINE_Glede na novo poro\xc4\x8dilo, ki ga je objavila Organizacija Zdru\xc5\xbeenih narodov za prehrano in kmetijstvo (FAO), ustvarja \xc5\xbeivinorejski sektor, katerega glavni proizvod so mesni izdelki, ve\xc4\x8d emisij toplogrednih plinov kot prometni sektor. Prav tako je glaven vzrok degradacije zemlje in vode._NEWLINE_Ta sektor predstavlja tudi velik dele\xc5\xbe drugih \xc5\xa1kodljivih toplogrednih plinov. Proizvaja namre\xc4\x8d 65\xc2\xa0% du\xc5\xa1ikovega oksida, povezanega s \xc4\x8dlovekovimi dejavnostmi. \xc5\xbdivinoreja prav tako prispeva 37\xc2\xa0% vsega metana, ki ga povzro\xc4\x8da \xc4\x8dlovek, ter 64\xc2\xa0% amoniaka, ki je pomemben povzro\xc4\x8ditelj kislega de\xc5\xbeja._NEWLINE_Za proizvodnjo krme za rejne \xc5\xbeivali je danes v uporabi 33\xc2\xa0% orne zemlje po vsem svetu. Ker se zaradi pridobivanja novih povr\xc5\xa1in za \xc5\xbeivinorejo kr\xc4\x8dijo gozdovi, je ta glavni povzro\xc4\x8ditelj kr\xc4\x8denja gozdov, zlasti v Latinski Ameriki, kjer je bilo pribli\xc5\xbeno 70\xc2\xa0% nekdanjih amazonskih gozdov spremenjenih v pa\xc5\xa1nike.  V statisti\xc4\x8dnih podatkih lahko zasledimo, da je ve\xc4\x8d kot tretjina svetovnega pridelka \xc5\xbeita namenjena vzreji \xc5\xbeivine. Teoreti\xc4\x8dno bi lahko s tak\xc5\xa1no koli\xc4\x8dino \xc5\xbeita nahranili veliko ve\xc4\x8d prebivalstva, kot pa \xc4\x8de ga uporabimo za vzrejo \xc5\xbeivine.\n_START_SECTION_\nReligija\n_START_PARAGRAPH_\nZgodnji gr\xc5\xa1ki in hebrejski miti govorijo o ljudeh, ki so prvotno jedli sadje._NEWLINE_Budizem poudarja na\xc4\x8delo ne\xc5\xa1kodovanja ahisma. \xc5\xa0akjamuni Buda tako svari svoje u\xc4\x8dence, naj ne jedo mesa, sicer se jih bodo druga \xc5\xbeiva bitja za\xc4\x8dela bati: \xc2\xbbU\xc5\xbeivanje mesa je le pridobljena navada. V za\xc4\x8detku se nismo rodili z \xc5\xbeeljo po mesu. Ljudje, ki u\xc5\xbeivajo meso, si iztrgajo svoje seme Velike Milosti. Ljudje, ki u\xc5\xbeivajo meso, ubijajo drug drugega in jedo drug drugega... v tem \xc5\xbeivljenju jaz tebe in v naslednjem \xc5\xbeivljenju ti poje\xc5\xa1 mene... in ves \xc4\x8das se nadaljuje na ta na\xc4\x8din.\xc2\xab_NEWLINE_Mnogi zgodnji taoisti, zgodnji kristjani in judje so bili vegetarijanci. V Svetem pismu je zapisano: \xc2\xbbIn Bog re\xc4\x8de: Glejta, dal sem vama zelenjavo, ki rodi seme, katera je na povr\xc5\xa1ju vse zemlje in vse drevje, na katerem je sad drevesni, ki rojeva seme: bodi vama v hrano. Vsem \xc5\xbdivalim pa na zemlji in vsem pticam pod nebom in vsemu kar lazi po zemlji, v katerih je du\xc5\xa1a \xc5\xbeiva, sam dal vso zelenjavo zeleno v hrano,\xc2\xab \xc2\xbbVendar mesa s krvjo njegovo, ki je du\xc5\xa1a njegova, ne jejte,\xc2\xab \xc2\xbbDobro je ne jesti mesa in ne piti vina.\xc2\xab Danes se v kr\xc5\xa1\xc4\x8danstvu vegetarijanstva ne prakticira ve\xc4\x8d, z izjemo nekaterih sekt._NEWLINE_Sveta islamska knjiga Koran v ve\xc4\x8d verzih prepoveduje u\xc5\xbeivanje svinjine, razen v izrednih okoli\xc5\xa1\xc4\x8dinah, kot sta vojna ali lakota, ki se ji ni mogo\xc4\x8de izogniti druga\xc4\x8de.\n_START_SECTION_\nVarnost prehrane\n_START_PARAGRAPH_\nV zadnjih letih so se pojavili razli\xc4\x8dni dokazi, da veliko obolelih \xc5\xbeivali v mesni industriji v celoti ne zavr\xc5\xbeejo, v Nem\xc4\x8diji pa je v za\xc4\x8detku leta 2007 izbruhnila afera o prodaji rde\xc4\x8dega mesa z \xc5\xbee prete\xc4\x8denim rokom. Velike multinacionalke naj bi poceni delovno silo iz dr\xc5\xbeav Vzhodne Evrope podkupovali in jih tako prepri\xc4\x8dali, da staro meso operejo in ga zavijejo v novo embala\xc5\xbeo._NEWLINE_Zaradi tega obstaja verjetnost, da kupec zau\xc5\xbeije oku\xc5\xbeeno meso ter zboli za isto boleznijo. Poleg tega se zaradi zdravljenja \xc5\xbeivali, pospe\xc5\xa1evanja rasti v mesu kopi\xc4\x8dijo hormoni, antibiotiki in druge \xc5\xa1kodljive snovi. Te snovi se kljub termi\xc4\x8dnim obdelavam mesa v njem ohranijo, morebitni kupci pa jih zau\xc5\xbeijejo._NEWLINE_Meso pomeni za zdravje ljudi tudi nevarnost. Dolo\xc4\x8dene nalezljive bolezni se prena\xc5\xa1ajo z mesom, ki jih povzro\xc4\x8dajo zajedavci, ki \xc5\xbeivijo v \xc5\xbeivalskih tkivih in se s hrano prenesejo v \xc4\x8dloveka. Najbolj znani od njih so trakulje, metljaj, virus H5N1 (pti\xc4\x8dja gripa) ipd. Veliko ljudi se je mesni prehrani in mle\xc4\x8dnim izdelkom odreklo po izbruhu epidemije norih krav, saj je dokazano, da se bolezen v nekaterih primerih prena\xc5\xa1a tudi na \xc4\x8dloveka._NEWLINE_Varnost ve\xc4\x8dinoma okolju prijaznih izdelkov vegetarijanske prehrane potrjujejo \xc5\xa1tevilni stalni biolo\xc5\xa1ki preizkusi zdravstvene varnosti, v obliki certifikatov priznanih evropskih in\xc5\xa1titutov. Tudi v Sloveniji obstajajta dva certifikata, ki potrjujeta zdravstveno varnost izdelkov - Ekolo\xc5\xa1ki izdelek in BIODAR, zanju pa skrbi In\xc5\xa1titut za kontrolo in certifikacijo univerze v Mariboru.\n_START_SECTION_\nVnos hranil\n_START_PARAGRAPH_\nV splo\xc5\xa1nem vegetarijanske diete vsebujejo relativno veliko koli\xc4\x8dino \xc5\xbeitaric, stro\xc4\x8dnic, ore\xc5\xa1\xc4\x8dkov, sadja in zelenjave. V smislu hranil so vegetarijanske diete bogate z ogljikovimi hidrati, n-6 ma\xc5\xa1\xc4\x8dobnimi kislinami, vlakninami, karotenoidi, folno kislino, vitaminom C in E ter magnezijem. Nizka pa je vsebnost proteinov, nasi\xc4\x8denih ma\xc5\xa1\xc4\x8dob, dolgoveri\xc5\xbenih n-3 ma\xc5\xa1\xc4\x8dobnih kislin, retinola, vitamina B12 in cinka. Vegani imajo \xc5\xa1e posebno nizek vnos vitamina B12 in kalcija.\n_START_SECTION_\nEsencialne ma\xc5\xa1\xc4\x8dobne kisline\n_START_PARAGRAPH_\nRastlinska hrana je bogata z linolno in \xce\xb1-linolensko kislino, vsebnost dolgoveri\xc5\xbenih n-3 nenasi\xc4\x8denih ma\xc5\xa1\xc4\x8dobnih kislin kot sta EPA (eikozapentaenojska kislina) in DHA (dokozaheksaenojska kislina) pa je nizka. N-3 ma\xc5\xa1\xc4\x8dobne kisline so nujno potrebne za normalno funkcijo celi\xc4\x8dnih membran, ustrezen razvoj in funkcijo mo\xc5\xbegan in \xc5\xbeiv\xc4\x8dnega sistema. \xc5\xa0tudije so pokazale manj\xc5\xa1o plazemsko koncentracijo n-3 ma\xc5\xa1\xc4\x8dobnih kislin pri vegetarijancih v primerjavi z nevegetarijanci, ta vrednost je \xc5\xa1e posebej nizka pri veganih. Vir EPA in DHA pri nevegeterijancih so ribe in morski sade\xc5\xbei, vegetarijanci pa ju pridobijo s pretvorbo \xce\xb1-linolenske kisline. Vegetarijanska dieta je bogata z linolno kislino, ki pa lahko zmanj\xc5\xa1a pretvorbo \xce\xb1-linolenske kisline v EPA in DHA, zato je potreben uravnote\xc5\xbeen vnos linolne in \xce\xb1-linolenske kisline.\n_START_SECTION_\nProteini\n_START_PARAGRAPH_\nVnos proteinov je pri vegetarijancih ni\xc5\xbeji kot pri nevegetarijancih, vendar \xc5\xa1e vedno zado\xc5\xa1\xc4\x8da priporo\xc4\x8denim dnevnim potrebam. Vegetarijanci lahko potrebe po esencialnih aminokislinah zadovoljijo z raznoliko rastlinsko prehrano. V \xc5\xbeitih npr. primanjkuje aminokisline lizina, v sadju in zelenjavi pa metionina in cisteina. Vir proteinov predstavljajo: ore\xc5\xa1\xc4\x8dki, semena, stro\xc4\x8dnice, \xc5\xbeitarice, pri laktoovovegetarijancih pa so vir proteinov tudi mle\xc4\x8dni izdelki in jajca.\n_START_SECTION_\nVitamin B12\n_START_PARAGRAPH_\nGlavni vir vitamina B\xe2\x82\x81\xe2\x82\x82 je hrana \xc5\xbeivalskega  izvora, za vegeterijance pa so edini vir tega vitamina mle\xc4\x8dni izdelki in jajca ter izdelki obogateni z vitaminom B\xe2\x82\x81\xe2\x82\x82 in prehranska dopolnila. Hudo pomankanje vitamina B\xe2\x82\x81\xe2\x82\x82 povzro\xc4\x8da ireverzibilne nevrolo\xc5\xa1ke okvare in zato predstavlja veliko zdravstveno tveganje. Pomankanje vitamina B\xe2\x82\x81\xe2\x82\x82 je pogosto pri veganih, vendar pa so simptomi megaloblastne anemije, ki je sicer posledica pomanjkanja tega vitamina, zamaskirani. Vzrok za to je u\xc5\xbeivanje hrane bogate s folno kislino (zelenjava, sadje, ore\xc5\xa1\xc4\x8dki, polnozrnate \xc5\xbeitarice). Zadostitev potreb po vitaminu B\xe2\x82\x81\xe2\x82\x82 je potrebna predvsem pri veganih in vegeterijncih v \xc4\x8dasu nose\xc4\x8dnosti, med dojenjem in v fazi rasti, ko so potrebe po vitaminu pove\xc4\x8dane.\n_START_SECTION_\nVitamin D\n_START_PARAGRAPH_\nVir vitamina D poleg izpostavljenost son\xc4\x8dnim \xc5\xbearkom v vegetarijanski dieti predstavljajo mle\xc4\x8dni izdelki, pri veganih pa hrana obogatena z vitaminom D. Rahitis, ki je posledica pomanjkanja vitamina D, je pogost pri otrocih veganov, ki so bili dlje \xc4\x8dasa dojeni in niso prejemali vitamina D v obliki dopolnila. Pogost je tudi pri otrocih vegetarijancev, ki ne uporabljajo z vitaminom D obogatenih mle\xc4\x8dnih izdelkov.\n_START_SECTION_\nKalcij\n_START_PARAGRAPH_\nTveganje za pomanjkanje kalcija se pojavlja predvsem pri veganih, zaradi majhnega vnosa kalcija in zaradi prisotnosti inhibitorjev absorpcije kalcija (vlaknine, fitinskain oksalna kislina), ki so prisotni v hrani rastlinskega izvora. Za zagotovitev zadostnih koli\xc4\x8din kalcija v \xc4\x8dasu rasti pri veganih, so potrebna prehranska dopolnila ali s kalcijem obogateno sojino mleko ali sokovi. \xc4\x8ce je status vitamina D, se problemi povezani s pomanjkanjem kalcija redko pojavijo. Za razliko od veganov pa je vnos kalcija pri laktovegetarijancih velik, zaradi u\xc5\xbeivanja velikih koli\xc4\x8din mleka bogatega s kalcijem.\n_START_SECTION_\nVegetarijanstvo in bolezni\n_START_PARAGRAPH_\nV zadnjih nekaj desetletjih je veliko pozornosti usmerjene v vegetarijansko prehrano in \xc5\xbeivljenjski stil v povezavi z zmanj\xc5\xa1anim tveganjem za kroni\xc4\x8dne degenerativne bolezni. Dejavniki in pozitivni u\xc4\x8dinki se razlikujejo od bolezni do bolezni. Dokazali so, da so vegetarijanci vitkej\xc5\xa1i in da v manj\xc5\xa1i meri trpijo zaradi zaprtja, prav tako pri njih opazimo zmanj\xc5\xa1ano pojavnost plju\xc4\x8dnega raka in alkoholizma. Vegetarijanci nimajo te\xc5\xbeav z zaprtjem, saj zau\xc5\xbeijejo veliko nevodotopnih vlaknin kot so celuloza, lignin in nekatere hemiceluloze, ki pove\xc4\x8dajo volumen \xc4\x8drevesne vsebine in tako pomagajo pri odvajanju. Veliko vegetarijancev se izogiba alkoholu in tobaku, zaradi \xc4\x8desar sta pri njih plju\xc4\x8dni rak in alkoholizem redkej\xc5\xa1a. Mo\xc4\x8d dokazov je zadovoljiva tudi pri  prou\xc4\x8devanju pozitivnih u\xc4\x8dinkov vegetarijanstva na krvni pritisk, smrtnost zaradi bolezni koronarnih arterij, diabetes tipa 2 in \xc5\xbeol\xc4\x8dne kamne. Mo\xc4\x8d dokazov za manj\xc5\xa1e tveganje za  druge kroni\xc4\x8dne degenerativne bolezni je \xc5\xa1ibkej\xc5\xa1a. Te bolezni vklju\xc4\x8dujejo raka na prsih, divertikularno bolezen debelega \xc4\x8drevesa, raka debelega \xc4\x8drevesa, ledvi\xc4\x8dne kamne, osteoporozo in dentalne bolezni.\n_START_SECTION_\nSmrtnost\n_START_PARAGRAPH_\nRezultati \xc5\xa1tudij, ki so preu\xc4\x8devale umrljivost, so pokazali, da je smrtnost pri vegetarijancih manj\xc5\xa1a v primerjavi z nevegetarijanci. Razlog za to lahko najdemo v na\xc4\x8dinu prehranjevanja, zdravem \xc5\xbeivljenjskem stilu (vitkost, izogibanje kajenju, drogam, alkoholu, ve\xc4\x8dja fizi\xc4\x8dna aktivnost) in dru\xc5\xbebenemu sloju.\n_START_SECTION_\nVitkost\n_START_PARAGRAPH_\nVegetarijanci so vitkej\xc5\xa1i kot nevegetarijanci. Njihova telesna te\xc5\xbea je bli\xc5\xbeje idealni. Ob\xc4\x8dasno se vitkost lahko pribli\xc5\xbeuje podhranjenosti, kar lahko vodi do problemov z rastjo. _NEWLINE_Povezavo vegetarijanske prehrane z vitkostjo lahko razlo\xc5\xbeimo s poudarkom, ki ga vegetarijanci dajo na kontrolo zau\xc5\xbeite hrane, fizi\xc4\x8dno aktivnost in nizkokalori\xc4\x8dno, nemastno in z vlakninami bogato hrano.\n_START_SECTION_\nKrvni tlak\n_START_PARAGRAPH_\nVegetarijanci, \xc5\xa1e posebej vegani, imajo pogosto ni\xc5\xbeji pritisk kot nevegetarijanci, kar lahko pripi\xc5\xa1emo njihovi vitkosti, nekajenju, ve\xc4\x8dji fizi\xc4\x8dni aktivnosti, neu\xc5\xbeivanju alkohola in drugim vidikom njihove diete, kot so vnos Na, Ca, Mg in K.\n_START_SECTION_\nKardiovaskularne bolezni\n_START_PARAGRAPH_\nSmrtnost zaradi bolezni koronarnih arterij je pri vegetarijancih ni\xc5\xbeja kot pri nevegetarijancih. Pri vegetarijancih po navadi opa\xc5\xbeamo ni\xc5\xbejo koncentracijo celokupnega holesterola in LDL holesterola. Zni\xc5\xbeanje koncentracije HDL in povi\xc5\xa1anje koncentracije trigliceridov je od tipa vegetarijanstva. Prehrana, ki vsebuje malo ma\xc5\xa1\xc4\x8dob, nasi\xc4\x8denih ma\xc5\xa1\xc4\x8dobnih kislin in holesterola, lahko zni\xc5\xbea koncentracijo lipoproteinov A, B in E v krvi. Pri nekaterih tipih vegetarijanstva lahko opazimo zmanj\xc5\xa1ano viskoznost krvi, zaradi spremembe v kompoziciji in funkciji trombocitov.\n_START_SECTION_\nSladkorna bolezen\n_START_PARAGRAPH_\nUmrljivost zaradi diabetesa mellitusa je pri vegetarijancih za polovico manj\xc5\xa1a kot pri nevegetarijancih. Ker imajo vegetarijanci ni\xc5\xbejo telesno te\xc5\xbeo, se pri njih  hiperinzulinemija in zmanj\xc5\xa1ana ob\xc4\x8dutljivost tkiv na insulin pojavljata v manj\xc5\xa1i meri. Kot rezultat tega je tudi manj\xc5\xa1a mo\xc5\xbenost za razvoj diabetesa tipa 2. V prehrani vegetarijancev najdemo ve\xc4\x8d kompleksnih ogljikovih hidratov in vlaknin kot v nevegetarijanski prehrani. Visoka vsebnost kompleksnih ogljikov hidratov dobro vpliva na metabolizem ogljikovih hidratov, saj zmanj\xc5\xa1a bazalni nivo glukoze v krvi. Nizka vsebnost ma\xc5\xa1\xc4\x8dob, nasi\xc4\x8denih ma\xc5\xa1\xc4\x8dobnih kislin in holesterola v prehrani ve\xc4\x8dine vegetarijancev vodi v zni\xc5\xbeano serumsko koncentracijo holesterola, kar zmanj\xc5\xa1a tveganje za aterosklerozo, ki je pogost zaplet pri sladkorni bolezni. Tudi vlaknine vplivajo na metabolizem glukoze. Najbolj\xc5\xa1i u\xc4\x8dinek opazimo pri tistih vlakninah, ki so topne v vodi, kot so gumiji, pektini in nekatere hemiceluloze. Te zadr\xc5\xbeijo praznjenje \xc5\xbeelodca in upo\xc4\x8dasnijo spro\xc5\xa1\xc4\x8danje glukoze iz \xc5\xbeelodca ter tako zmanj\xc5\xa1ajo absorpcijo ogljikovih hidratov. U\xc5\xbeivanje vlaknin naj bi pove\xc4\x8dalo ob\xc4\x8dutljivost tkiv na insulin in tako zmanj\xc5\xa1alo koncentracijo glukoze v krvi.\n_START_SECTION_\n\xc5\xbdol\xc4\x8dni kamni\n_START_PARAGRAPH_\n\xc5\xbdol\xc4\x8dni kamni so manj pogosti pri vegetarijancih, najverjetneje zaradi ni\xc5\xbeje telesne te\xc5\xbee, u\xc5\xbeivanja hrane z manj\xc5\xa1o kalori\xc4\x8dno vrednostjo in nizko vsebnostjo holesterola\xe2\x80\xa6\n_START_SECTION_\nDivertikularna debelega \xc4\x8drevesa\n_START_PARAGRAPH_\nDivertikularna bolezen debelega \xc4\x8drevesa je pri vegetarijancih manj pogosta najverjetneje, zaradi ve\xc4\x8djega vnosa nevodotopnih vlaknin, ki pove\xc4\x8dajo volumen \xc4\x8drevesne vsebine in olaj\xc5\xa1ajo defekacijo.\n_START_SECTION_\nRak debelega \xc4\x8drevesa\n_START_PARAGRAPH_\nRak debelega \xc4\x8drevesa se pri vegetarijancih pojavlja manj pogosto kot pri nevegetarijancih. Nekatere teorije predlagajo , da so sekundarne \xc5\xbeol\xc4\x8dne kisline tumor promotorji ter, da vi\xc5\xa1je razmerje med sekundarnimi in primarnimi kislinami pove\xc4\x8da tveganje za pojav te bolezni. Pri veganih je to razmerje najmanj\xc5\xa1e, sledijo jim lakto-ovo vegeterijanci , najvi\xc5\xa1je razmerje pa imajo nevegeterijanci.Obstajale naj bi tudi razlike v vrsti oziroma metabolizmu kolonalnih bakterij med vegetarijanci in nevegetarijanci, vendar njihov vpliv na pojavnost raka debelega \xc4\x8drevesja \xc5\xa1e ni raziskan. Pri vegeterijancih je nivo proliferacije celic debelega \xc4\x8drevesja relativno nizek, medtem ko pri ljudeh z visokim tveganjem za raka debelega \xc4\x8drevesja pogosto opa\xc5\xbeamo hitro rast celic in proliferacijske nepravilnosti. Vegetarijanci imajo v serumu vi\xc5\xa1jo koncentracijo karotenoidov, kar naj bi bilo povezano z ni\xc5\xbejo pojavnostjo raka._NEWLINE_Nekatere raziskave ka\xc5\xbeejo, da prehrana bogata s kalcijem prepre\xc4\x8duje kancerogen u\xc4\x8dinek \xc5\xbeol\xc4\x8dnih kislin na lumen debelega \xc4\x8drevesja. V skladu s to teorijo naj bi imela prehrana z malo ma\xc5\xa1\xc4\x8dobami, holesterola ter bogata z vlakninami in kalcijem protektivno vlogo pri razvoju raka debelega \xc4\x8drevesja.\n_START_SECTION_\nPlju\xc4\x8dni rak\n_START_PARAGRAPH_\nPri vegetarijancih opazimo manj\xc5\xa1o pojavnost plju\xc4\x8dnega raka kot pri nevegetarijancih, kar pa lahko pripi\xc5\xa1emo dejstvu, da veliko vegetarijancev ne kadi. Kajenje pa je najpogostej\xc5\xa1i vzrok za razvoj plju\xc4\x8dnega raka. Nekatere epidemiolo\xc5\xa1ke \xc5\xa1tudije pa so pokazale, da  ima tudi prehrana vpliv na zmanj\xc5\xa1ano pojavnost te bolezni. Beta-karoteni, provitamin A in nekatere \xc5\xa1e neidentificirane komponente zelene in rumene zelenjave naj bi imeli protektiven u\xc4\x8dinek.\n_START_SECTION_\nLedvi\xc4\x8dni kamni\n_START_PARAGRAPH_\nPojavnost ledvi\xc4\x8dnih kamnov je manj\xc5\xa1a pri vegetarijancih. Mo\xc5\xbeni vzroki za to so zmanj\xc5\xa1ana urinarna ekskrecija se\xc4\x8dne kisline, ve\xc4\x8dji vnos teko\xc4\x8dine in aktivnej\xc5\xa1i \xc5\xbeivljenjski slog. V \xc5\xbeivalski mesni hrani najdemo purine, ki se med procesom metabolizma se pretvarjajo v se\xc4\x8dno kislino. Vegetarijanska prehrana vsebuje manj purinov, zato je produkcija se\xc4\x8dne kisline pri njih zmanj\xc5\xa1ana.\n_START_SECTION_\nOsteoporoza\n_START_PARAGRAPH_\nOsteoporoza se pri vegetarijancih pojavlja v enaki meri kot pri nevegetarijancih, kljub \xc5\xa1tevilnim dejavnikom, ki bi lahko pri vegetarijancih inhibirali absorpcijo kalcija.\n_START_SECTION_\nDentalne bolezni\n_START_PARAGRAPH_\nDentalno erozijo so opazili pri vegetarijancih, ki so u\xc5\xbeivali veliko sadja in zelenjave med obroki, ampak se je to pojavilo relativno redko. Prav tako obstaja malo dokazov, ki bi pri\xc4\x8dali o tem, da so vegetarijanci bolj nagnjeni h kariesu in peridontalnim boleznim kot nevegetarijanci.\n_START_SECTION_\nDemografija\n_START_PARAGRAPH_\n\xc5\xa0tudija raziskovalne agencije Yankelovich iz leta 1992 ka\xc5\xbee, da je ve\xc4\x8dina vegetarijancev \xc5\xbeenskega spola (\xc2\xbbod 12,4 milijonov oseb [v ZDA], ki se opredeljujejo za vegetarijance; 68\xc2\xa0% je \xc5\xbeensk, medtem ko je zgolj 32\xc2\xa0% mo\xc5\xa1kih\xc2\xab_NEWLINE_Izsledki leta 2003 v ZDA opravljene raziskave ka\xc5\xbeejo, da se za vegetarijance opredeljuje 4\xe2\x80\x9310\xc2\xa0% populacije, zgolj 2,8\xc2\xa0% pa nikoli ne je mesa (od tega je pribli\xc5\xbeno tretjina do polovica veganov), perutnine ali rib oz. morskih sade\xc5\xbeev. Ostali so "ob\xc4\x8dasni vegetarijanci" ali "delni vegetarijanci"._NEWLINE_Vegetarijanstvo je najbolj raz\xc5\xa1irjeno v Indiji (30\xc2\xa0%), izmed evropskih dr\xc5\xbeav pa v Veliki Britaniji (6\xc2\xa0%). Za Slovenijo ni podatkov.\n_START_SECTION_\nNa\xc4\x8din \xc5\xbeivljenja\n_START_PARAGRAPH_\nVegetarijanstvo je tudi na\xc4\x8din \xc5\xbeivljenja, pri katerem se \xc5\xbeivali spo\xc5\xa1tuje in ne ubija. Zato obstajajo tudi nadomestki naravnega usnja, krzna, svile in volne iz rastlinskih ali umetnih vlaken. _NEWLINE_Z usnjem se sre\xc4\x8dujemo vsak dan, \xc5\xa1e posebno na delovnih mestih (pisarni\xc5\xa1ki stoli, mo\xc5\xa1ki elegantni \xc4\x8devlji, varnostnih pasovih in suknji\xc4\x8di). Ve\xc4\x8dino naravnega usnja je mogo\xc4\x8de nadomestiti s sinteti\xc4\x8dnimi vlakni (t. i. umetno usnje). _NEWLINE_Tudi za izdelavo dragocene svile je potrebno uni\xc4\x8diti veliko bub sviloprejke. Alternative svili so se pojavile kmalu zatem, ko je za\xc4\x8delo zmanjkovati bub. \xc2\xbbMirovna svila\xc2\xab\xc2\xa0je narejena iz kokonov indijskih moljev, ki imajo sposobnost obnavljanja. Druga alternativa je narejena iz fine preje bambusovih niti. _NEWLINE_V Sloveniji je v ve\xc4\x8djih mestih nekaj vegetarijanskih restavracij in specializiranih trgovin z izdelki za vegane (seznam na HappyCow.net). Prav tako pa je Slovenija druga vodilna evropska dr\xc5\xbeava po \xc5\xa1tevilu vegetarijanskih restavracij na milijon prebivalcev.'